รัฐบาลไทย-ข่าวทำเนียบรัฐบาล-สธ. ระดมพลัง 5 ภาคีเครือข่ายเข้มแข็ง สร้าง “ชุมชนล้อมรักษ์” บำบัดรักษาฟื้นฟูผู้ติดยาเสพติดโดยการมีส่วนร่วมของชุมชน แก้ปัญหายาเสพติดอย่างยั่งยืน
วันพุธที่ 24 มกราคม 2567
สธ. ระดมพลัง 5 ภาคีเครือข่ายเข้มแข็ง สร้าง “ชุมชนล้อมรักษ์” บําบัดรักษาฟื้นฟูผู้ติดยาเสพติดโดยการมีส่วนร่วมของชุมชน แก้ปัญหายาเสพติดอย่างยั่งยืน
กระทรวงสาธารณสุข เดินหน้าขับเคลื่อนการบําบัดรักษาและฟื้นฟูผู้ติดยาเสพติด โดยการมีส่วนร่วมของชุมชน (CBTx) “ชุมชนล้อมรักษ์” บูรณาการ 5 ภาคีเครือข่ายเข้มแข็ง ทหาร - ตํารวจ - นายอําเภอ - นายก อบต. - สาธารณสุขอําเภอ จาก 200 อําเภอ ใน 31 จังหวัด
กระทรวงสาธารณสุข เดินหน้าขับเคลื่อนการบําบัดรักษาและฟื้นฟูผู้ติดยาเสพติด โดยการมีส่วนร่วมของชุมชน (CBTx) “ชุมชนล้อมรักษ์” บูรณาการ 5 ภาคีเครือข่ายเข้มแข็ง ทหาร - ตํารวจ - นายอําเภอ - นายก อบต. - สาธารณสุขอําเภอ จาก 200 อําเภอ ใน 31 จังหวัด ร่วมกันดูแลผู้ป่วยยาเสพติดทั้งร่างกาย จิตใจ สังคมและการดําเนินชีวิต ให้กลับมาใช้ชีวิตได้อย่างปลอดภัยทั้งต่อตนเอง ครอบครัวและชุมชน
วันนี้ (24 มกราคม 2567) ที่ อิมแพ็ค ฟอรั่ม เมืองทองธานี จ.นนทบุรี นายแพทย์ชลน่าน ศรีแก้ว รัฐมนตรีว่าการกระทรวงสาธารณสุข พร้อมด้วย นายชาดา ไทยเศรษฐ์ รัฐมนตรีช่วยว่าการกระทรวงมหาดไทย เปิดประชุมเชิงปฏิบัติการเพื่อขับเคลื่อนการบําบัดรักษาและฟื้นฟูผู้ติดยาเสพติด โดยการมีส่วนร่วมของชุมชน (CBTx) “ชุมชนล้อมรักษ์” ประจําปีงบประมาณ พ.ศ. 2567 โดยมี นายแพทย์โอภาส การย์กวินพงศ์ ปลัดกระทรวงสาธารณสุข คณะที่ปรึกษากระทรวงสาธารณสุข คณะผู้บริหาร และภาคีเครือข่ายทั้งภาครัฐและเอกชน อาทิ กระทรวงกลาโหม กระทรวงมหาดไทย สํานักงานตํารวจแห่งชาติ กรมการส่งเสริมการปกครองส่วนท้องถิ่น เข้าร่วม
นายแพทย์ชลน่านกล่าวว่า รัฐบาลโดยนายเศรษฐา ทวีสิน นายกรัฐมนตรี ได้ให้ความสําคัญกับการแก้ไขปัญหายาเสพติดและกําหนดให้เป็นวาระแห่งชาติที่ต้องดําเนินการอย่างจริงจังและเด็ดขาด โดยให้ทุกภาคส่วนบูรณาการทํางานร่วมกัน ภายใต้นโยบาย “ปลุกชุมชนให้เข้มแข็ง เปลี่ยนผู้เสพเป็นผู้ป่วย ปราบปรามสกัดกั้นยึดทรัพย์ผู้ค้า ขจัดข้าราชการทุจริตพัวพันยาเสพติดให้สิ้น” โดยในส่วนของกระทรวงสาธารณสุข ได้ให้ความสําคัญกับการบําบัดฟื้นฟูผู้ติดยาเสพติด ด้วยกระบวนการบําบัดรักษาผู้ติดยาเสพติดโดยชุมชนมีส่วนร่วม (CBTx) หรือเรียกว่า “ชุมชนล้อมรักษ์” ร่วมกับการรักษาทางการแพทย์ เนื่องจากการติดยาเสพติดถือเป็นความเจ็บป่วยที่ซับซ้อน ทั้งด้านสุขภาพกาย สุขภาพจิต สังคมและการดําเนินชีวิต และเป็นโรคเรื้อรังที่กลับเป็นซ้ําได้อีก จึงต้องได้รับการบําบัดรักษาที่มีประสิทธิภาพแบบรอบด้านและต่อเนื่อง เพื่อให้ผู้ป่วยยาเสพติดสามารถกลับมาใช้ชีวิตอยู่ในสังคมได้อย่างปลอดภัยทั้งต่อตนเอง ครอบครัวและชุมชน
“การรักษาในระยะสั้นแค่ให้หมดอาการ หรือการลงโทษ หรือการนําผู้ป่วยออกจากชุมชนไปกักขังชั่วคราว ไม่ใช่วิธีที่จะช่วยแก้ปัญหาได้ ต้องส่งเสริมให้ผู้เสพเข้ารับการบําบัดโดยสมัครใจ โดยค้นหาเชิงรุกด้วยมาตรการเชิงบวก ส่งต่อให้หน่วยงานสาธารณสุขคัดกรองเข้ารับการบําบัดอย่างเหมาะสม และเตรียมความพร้อมก่อนส่งกลับเข้าสู่ชุมชน เพื่อให้ได้รับการดูแลอย่างต่อเนื่อง ซึ่งครอบครัวและชุมชนเป็นส่วนสําคัญที่จะช่วยสนับสนุนให้การแก้ไขปัญหายาเสพติดสําเร็จได้อย่างยั่งยืน” นายแพทย์ชลน่านกล่าว
นายแพทย์ชลน่านกล่าวต่อว่า สําหรับการขับเคลื่อนภารกิจ “ชุมชนล้อมรักษ์” ให้บรรลุเป้าหมาย จะใช้กลไกของคณะกรรมการพัฒนาคุณภาพชีวิตระดับอําเภอ (พชอ.) ซึ่งมาจากหน่วยงานและภาคส่วนต่างๆ ในพื้นที่ เป็นแกนหลักในการประสานและสนับสนุนการบูรณาการการทํางานร่วมกันของ 5 ภาคีเครือข่ายเข้มแข็ง ได้แก่ ทหาร ตํารวจ นายอําเภอ นายก อบต. และสาธารณสุขอําเภอ ให้เป็นไปในทิศทางเดียวกันอย่างประสิทธิภาพ เพื่อสร้าง “ชุมชนล้อมรักษ์” ในทุกอําเภอ โดยในการประชุมครั้งนี้ มี 5 ภาคีเครือข่ายเข้มแข็ง จาก 200 อําเภอ ใน 31 จังหวัด จํานวนทั้งสิ้น 1,095 คน มาร่วมกันแลกเปลี่ยนเรียนรู้ประสบการณ์การทํางานด้านยาเสพติด เพื่อพัฒนารูปแบบการดําเนินงานด้านการบําบัดรักษาและฟื้นฟูผู้ติดยาเสพติดโดยชุมชนมีส่วนร่วม (CBTx) ภายใต้แนวคิด “สร้างความสุข เติมความรัก โอบอุ้มสังคมให้อบอุ่น เพื่อเป้าหมาย คืนคนสู่สังคมอย่างปลอดภัย” ต่อไป
***************************** 24 มกราคม 2567